ming030890/wiki-yue-high-quality huggingface dataset:
海納百川，有容乃大

「海納百川，有容乃大」係句中文格言，勉勵待人接物應該學下海洋，用寬大嘅胸襟同寬容嘅態度去接納唔同嘅人事地物。

典故
呢句係大清一品官林則徐（1785年－1850年）喺道光十九年（1839年）為廣州越華書院創作嘅對聯上聯，下聯係「壁立千仞，無欲則剛」。「海納百川」語出《管子－形勢解》：「海不辭水，故能成其大。」，意思係海洋之所以廣大，係因為無分你我噉樣容納咗幾百條河流；「有容乃大」語出《書經－君陳》：「有容德乃大。」。
海綿

海綿係清潔架撐，結構有好多窿窿，吸水力好勁，可以當抹布用。
片石仔

片石仔係種遊戲，攞粒扁嘅石仔用低角度掟落水，石仔會彈起至少一次先至沉落水底。
片花

片花，有兩種意思，第一種又叫預告片，係指電影（片）未上畫之前嘅精華片段，目的係為咗幫套片做宣傳。
以前香港地會用「片花」呢個詞，但而家只會係老一輩嘅人先至用。反而呢個詞傳咗入中國大陸之後，到而家都幾普遍。

買片花
第二種意思，喺電影行，買片花係指片主直接將未拍好，有時未開拍（得啲明星簽咗約）戲嘅放影權（或其他相關嘅）賣畀啲嘅外地片商嘅一種賣買交易。個形式同賣樓花相似，不過因為冇成套戲，賣方一方面會講有啲乜乜明星、邊個導演，乜乜明星會有幾場戲，估仔講乜，有時重會播番一場睇。
買片花已經唔興，俾啲電影展取代。
片麻岩

片麻岩係變質岩嘅其中一種，具有明顯嘅條帶狀結構。
片野寛理

片野寛理（1982年4月6號—）係日本足球員，司職後衞，效力過栃木SC，佐川印刷，北九州向日葵，Osotspa Saraburi，香港流浪，及Sukhothai FC。
片頭

片頭 (電影)：啲戲開頭嘅時候，會出電影、出品、制作、發行呢啲公司嘅片或名；亦可能係字幕加音樂。同套戲嘅故仔冇乜關係。
片頭 (劇集)
魚片嘅頭尾兩面切出嚟嗰兩片。
片糖

片糖係指甘蔗煮熱熬水提煉同磨碎嘅食糖，色水啡黃，通常會係一大嚿或者一塊長方形嘅磚。
片肉

片肉係傳統朝鮮料理嘅一種。常用牛肉或豬肉替代。
片野坂知宏

片野坂知宏（1971年4月18號—）係日本足球員，司職後衞，效力過廣島三箭，柏太陽神，大分三神，大阪飛腳，及仙台七夕。
甜涼度

甜涼度係一個台灣大專教育界嘅術語，用來形容唔同大學入面嘅學科。

意思
「甜度」指嘅係指分數嘅高低，越比得高就越甜。
「涼度」指嘅係老師點唔點名、功課量重唔重，越涼就指嗰科越輕鬆。
另外，有啲學生仲會評論埋深度，一般係指課程充實度、老師認真程度。

衍生影響
因應有唔少台灣大學生都會關心甜涼度，先至決定讀唔讀呢啲科，除咗喺網上會有討論之外，有啲網站同程式亦衍生咗出嚟，畀唔同學生交流科目同埋教授嘅甜涼度。
不過，喺2019年6月，國立清華大學就有學生利用校方提供嘅成績數據，開發分析系統，幫同學去揀「甜課」。有人話啲學生將大數據發揮得淋漓盡致，係「學以致用」，但亦有人批評咁做係投機行為，而校方亦表明，呢個唔係學校提供學生成績數據嘅目的，強調學生應該根據自己嘅興趣同埋學習意向去揀科。

碎料
由於呢個詞語太深入民心，有時就連一啲本身係大學教授嘅台灣公眾人物都會公開討論呢樣嘢。例如，本身係台灣大學會計系教授嘅國民黨政治人物朱立倫，喺2020年8月回應返去台大教書嘅新聞嘅時候，就話自己嘅科目「絕對不涼」，要學生好好學習。
甜甜小公主

甜甜小公主（日文あんみつ姫；拼音Anmitsu Hime），係日本漫畫，亦有卡通片等相關作品， 故事背景係江戶時代，但又充滿現代事物。原著係倉金章介，後尾竹本泉又重畫故事。

名
日文あんみつ姫，寫成唐字，就係餡蜜姬。餡蜜就係和菓子中餡。姬就係貴族女子，片中主角係國主個女，繙做公主亦係適當。
甜爺爺

《甜爺爺》（Sweet Grandpa）係香港電視娛樂製作嘅真人騷節目，由泰山主持，2021年8月30號到9月17號逢禮拜一到五22:30—23:00喺ViuTV播。節目搵咗五組爺爺公公級嘅嘉賓同佢哋嘅孫仔孫女挑戰唔同任務。
甜椒

甜椒係辣椒屬植物入面唔帶辣味嘅果，起源自美洲，外表紅色、黃色、綠色（叫青椒）都有。由於外形飽滿似燈籠，所以又叫燈籠椒。
甜甜私房貓

《甜甜私房貓》（チーズスイートホーム，英文名Chi's Sweet Home）係日本女漫畫家湖南彼方（こなみかなた）一部同貓相關嘅漫畫作品，2004年開始喺講談社漫畫雜誌《Morning》登到2015年，係黑白漫畫，總共218集；單行本就係全彩色漫畫，出咗12本，香港中文版由正文社出，每章標題都以〈貓貓…〉（猫…）做開頭。
第一輯電視動畫版喺2008年3月31號至2008年9月26號由日本東京電視台播放，每集標題開頭係〈廖廖…〉（チー…），總共有104集；第二輯就喺2009年3月30號至2009年9月25號由東京電視台播放，日文名係チーズスイートホーム あたらしいおうち（英文名Chi's New Address）；第三輯係整成立體電腦圖像形式，2016年10月2號至2017年9月24號由東京電視台播放，日文名係こねこのチー ポンポンらー大冒険；第四輯同樣係整成立體電腦圖像形式，2018年4月8號開始由東京電視台播放，日文名係こねこのチー ポンポンらー大旅行。

簡介
描述一隻有黑灰斑紋嘅BB貓女同媽媽失散咗又唔識得返屋企，喺筋疲力盡行唔郁之際遇到一個跌親嘅細路仔洋平，自此由個洋平一家暫時照顧。因為個洋平屋企唔准養寵物，一家人要花盡心機唔畀鄰居發現隻BB貓，只係偏偏搵唔到新主人又同隻BB貓日久生情，越來越多得意同搞笑嘅生活回憶。經歷過一啲事之後，發現唔可以同隻BB貓分開，為咗繼續一齊生活，一家人終於搬去新公寓開展新生活，同埋識多咗新公寓鄰居嘅唔同寵物同埋第啲貓。

山田家
搬屋之前係住喺舊公寓嘅102室；之後搬到新公寓嘅101室。
廖廖/噓噓/小奇（チー，Chi；配音：興梠里美）
一隻出咗世冇幾耐嘅虎紋貓，同屋企人失散後俾偶然經過嘅洋平同埋媽媽帶返屋企，由動物醫院診斷出係隻兩三個月大嘅貓乸。鍾意牛奶同鬆餅；驚動物醫院、狗同埋車。試過搶洋平嘅鬆餅同埋玩具，係隻強勢又鍾意做惡作劇嘅貓仔，但如果留低佢一隻貓看門口又會因寂寞而眼濕濕。雖然唔鍾意屋企人一直纏住佢唔放，但完全唔理佢又會不甘寂寞而想引人注意。雖然唔識講人話，但獨白會用類似幼兒語噉口齒不清嘅方式表達。
名嘅由來，係當洋平要去廁所就會講：「尿尿」（日文嘅「尿尿」發音同「チー」相同），就俾廖廖誤以為係叫緊佢，就噉順理成章變成佢個名。
洋平（ヨウヘイ，Youhei；配音：小櫻エツ子）
山田家嘅仔，係幼稚園學生，偶然發現一間可以養寵物嘅公寓。
爸爸（おとうさん；配音：木內秀信）
喺屋企做嘢嘅設計師。曾經因為帶廖廖去動物醫院而有一段時間俾佢討厭，之後因為着嘅名貴牛仔褲啱廖廖磨爪而再度得寵。
媽媽（おかあさん；配音：日高範子）
推測係全職家庭主婦，因為會畀廖廖嘢食，所以俾廖廖認定係山田家最偉大嘅人。

舊屋嘅鄰居
黑熊貓（ヒグマ猫；配音：梁田清之）
喺公寓周圍搞搞震嘅大黑貓，亦係廖廖第一位朋友，教識廖廖點樣同狗玩捉伊人同埋爬樹。山田家叫佢做「黑熊貓」，而廖廖叫佢做「黑色的」（クロいの），原本係舊公寓201室嘅寵物，後來俾管理員發現而成家人搬走咗。
後來黑熊貓同埋廖廖喺一次機會之下見返面。

新屋嘅鄰居
大衛（デイビット，David；配音：山口真弓）
102室草野家嘅狗，對主人相當忠心。後來成為廖廖克服到唔驚嘅狗。
米米（ミー；配音：小櫻エツ子）
103室古川家嘅兔仔，唔多出聲。
愛麗絲（アリス，Alice；配音：嶋村侑）
104室森家嘅摺耳貓。
竹丸（動畫叫ラッキー；配音：やまきしま）
105室花園家嘅鸚鵡，俾廖廖當係獵物。

其他
三色貓嬸嬸（三毛猫おばさん）
曾經幫過蕩失路嘅廖廖、相當親切嘅貓，識得廖廖嘅媽媽。

第一輯
2008年3月31號至9月26號，逢星期一至五上晝6:40至6:45由東京電視台播出，共104集。每星期頭四日播出動畫本篇；星期五就以《Chi's Sweet News》標題，介紹一啲由觀眾寄來嘅貓仔影像同埋相，唔計入集數內。每集連片頭曲在內播出時間大概3分鐘，係2008年度播出時段最短嘅動畫。

第二輯
2009年3月30號開始播到2009年9月25號，播放嘅電視台同埋時段同第一輯一樣。

製作人員
製作人：熊本智孝、鈴木隆浩
攝影監督：石塚惠子
製作：チーズスイートホーム2009製作委員会
其餘嘅同第一輯一樣。
甜心大話王

《甜心大話王》係套英國嘅電影，喺2002年5月17號上畫。
呢套戲長94分鐘，票房有17,290,970 美金。
甜心寶貝

甜心寶貝（Sugababes）係由Mutya Buena，Keisha Buchanan同埋SiobhánDonaghy組成嘅英國女團。佢哋喺1998年成軍，之後三名成員先後退出並有新成員加入，去到2009年三名創隊成員都退出咗。但去到2011年，三名創隊成員又重新喺番埋一齊，最初因為Sugababes商標名稱嘅爭議，而以Mutya Keisha Siobhan名義活動。
私立學校

私立學校係由私人財團提供資金建校，並無政府資金支援下，以自負盈虧方式運作。
秋元才加

秋元才加 （粵拼：cau1 jyun4 coi4 gaa1），係日本嘅一個女演員。

拍過嘅作品一覽
呢個表唔完整，歡迎加料。
私生子

伊利沙伯一世因父母婚姻廢除，而變私生子。
私生子（舊時帶價值判斷叫做野仔），仔女一種，講仔女未受公認，父母未經公認方法，私下生出來，無法得到父方而來某啲權益，又或地方，又或一國，失咗某啲權利。公可以指國法、宗教法、宗族法，亦可講地方，講村例，講家法。一般來講，會涉及婚姻法、承繼法、居住權，又關社會福利制度，亦有涉及國籍法。總之牽連甚廣，各地各法，千差萬別。私生子與否，好多時由父母有無公認結婚而定。父母離婚，仔女亦唔會變私生子。
英文字義，非私生為合法，私生為非法。然而唐人傳統，並無強調合法與否，有時私生，亦可得到承認，並非一刀切。現代法律，好多以婚姻介定，非私生叫婚生子女，私生為非婚生子女。
有時法例上無合法結婚，而實際上結合廣為人知，咁就唔當私生子。如有錢人有幾個妻妾生一堆仔女，因為廣受承認，唔會睇成私生子。法律同大眾睇法有差別。
過去依賴家族維繫地方，都鼓勵用公認方法成婚，生兒育女。私通會打亂家族穩定，擾亂承繼，並不鼓勵。為免擾亂，私生唔受承認。某啲情況，私生仔女會有人睇唔起。不過，亦有時會納入公認，唔再私生。英國舊日有時父母及時結婚，而唔再叫私生子。又咁講，好似亂倫，又或同有夫之婦通姦，同婦之夫通姦，咁就無得結婚。
有啲因為法律更動，婚姻合法變非法，因而廢除，子女就變私生子。史上例有英王伊利沙伯一世。
由於現今世界大變，有啲寧願同居，唔願結婚，造就有唔少未婚生仔，甚至成為主流。父母仔女之間法例，更睇重仔女一方多啲。又有講求平等，唔再分有私生定與否，通通都有權承繼父方財產。不過有啲法例仍有差異，例如入籍之類。
私生子出人頭地有唔少，好似達文西咁。

文
廣東話有時專門分男女，男叫私生仔，女叫私生女。唔好聽會話野仔、野女，又野種之類。
秉政街

秉政街（粵拼：bing2 zing3 gaai1）係中國廣東省廣州市嘅一條內街，喺越秀區中山四路嘅東鳴軒同德意居之間。

名
呢條街因舊時有起過秉正祠而改成噉嘅名。由於古代嘅「政」同「正」字相通，所以喺大清嘅《番禺縣誌》講咗，建置嗰條係「秉正街」，而輿圖嗰條係「秉政街」。
私立大學

私立大學（Private university）係由民間營運嘅大學，主要用學費同募款去負擔支出，通常都無乜政府畀嘅資助。
瀋陽地鐵

係中國遼寧瀋陽嘅城市軌道交通系統，由瀋陽地鐵集團有限公司負責營運同埋管理。第一條路線喺2010年9月27號開通。
瀋陽地鐵係瀋陽市民主要嘅交通工具之一，哈爾濱地鐵有2條路綫營運緊，全長59.68公里。不過始終應付唔到快速增長嘅交通需求。
神野卓哉

神野卓哉（1970年6月1號—）係日本足球員，踢前鋒，效力過橫濱水手、神戶勝利船、大分三神、FC東京同埋橫濱FC。
神鎗狙擊

《神鎗狙擊》（英文：Sniper Standoff），前名《神槍狙擊2013》，係香港無綫電視製作嘅時裝警匪電視劇，由張兆輝、謝天華、周海媚同徐子珊領銜主演，監製關永忠。呢套劇用飛虎隊狙擊手做主題。
神隱

神隱（日文：神隠し，Kamikakushi）係日本民間傳說入面嘅一個概念，指一個人激嬲咗神靈之後神秘噉失蹤或者死亡，原因係因為神靈將佢哋拐走咗帶去靈界度。
喺英文裏面，神隱通常會譯做「spirit away」，當中 spirit 係個動詞－呢隻英文詞原意係「無聲無息噉攞走」嘅意思，同時 spirit 呢隻字做名詞嗰陣可以係指靈噉解，所以俾人覺得意思上同日文嘅「神隱」好相似。
神風

神風，日本對元日戰爭時令元軍重大傷亡嘅海上風暴嘅稱呼。
神風特攻隊，二戰時日軍對美軍進行嘅一種自殺襲擊。
神風 (雞尾酒)，一種伏特加調酒。
神風型驅逐艦 (二代)
神道

神道，係日本民族嘅傳統宗教。公元前3-4世紀喺日本產生，屬於一種天地萬物有靈嘅自然崇拜宗教。
佢以祭祀日本本土嘅天神地祇為主，包含各種土生妖魔鬼怪，以日本皇祖皇宗嘅遺訓為內容，屬於泛靈多神信仰（精靈崇拜），視自然界各種動植物為神祇。

教名
神道呢個名，係嚟自中國《周易》觀卦《彖》傳：「觀天之神道，而四時不忒。聖人以神道設教，而天下服矣。」呢度講嘅，即係指一啲自然界嘅法則，聖人用呢啲法則去設立制度，教人信神，因為神會賞善罰惡。後來神道又廣泛解釋成「神明之道」或者「神靈之道」。

簡史
内文：神道教史
神道教基本上分幾個發展階段，公元前3-4世紀，日本由石器過渡到鐵器時代時，屬於原始神道教。到咗飛鳥、奈良時代，即大約6世紀，佛教由中國傳入日本，由於太受歡迎，令傳統神道教要依附佛教發展，受佛教影響，神道教開始有神舍、神宮，同時又開始有神像。平安時代，即9-13世紀，出咗一樣「本地垂跡」學說，話日本所有神靈都係菩薩化身，根據呢個觀念一路到鎌倉時代，就發展出天台宗山王神道同真言宗兩部神道出嚟，佢哋將日本最大嘅神靈，都當係佛嘅化身。呢套理論去到14-15世紀，受中國儒家同道家文化影響，又發展出伊勢神道同吉田神道。
之後，又受到中國新儒學影響，神道教加入新儒學入面，「理」同「氣」嘅宇宙觀，同時又加入君臣之道，即係忠、孝、禮、義、廉、恥呢啲嘢，例如吉川神道同垂加神道就係咁嚟。
到17-19世紀明治維新時期，有人認為神道唔應該有太多佛教同儒家嘅嘢，開始提倡復古神道，宣稱天皇係繼承天照大神神傳，唔單止統治日本，重應該統治全世界。基於呢種主張，發展出一種沙文主義思想，推行神道國教，強行規定話神道唔係宗教，而係國家宗祀，用行政命令逼所有人信神道，同時參拜神舍作為國民義務。直至1945年日本戰敗之後，先結束神道教嘅國教地位。之後組成民間團體「神社本廳」。
神鎗手

神鎗手係指有優秀射擊技術嘅人，開鎗射擊目標嘅命中率比一般人高。
神農架

神農架（粵拼：san1 nung4 gaa3；全名神農架林區）係中國湖北直轄嘅縣級行政區，由中國國務院喺1970年5月批準成立，係中國唯一嘅林區。相傳炎帝神農氏喺呢處搭架採藥，親嘗百草而得名。
電影《情癲大聖》喺呢處攞過景，而家拍攝道具重留咗喺處。
神農架紅坪機場

神農架紅坪機場（粵音：san4 nung4 gaa3 hung4 ping4 gei1 coeng4）係喺中國湖北嘅一個機場，喺2014年嗰陣起好兼且開放畀人用嚟搭飛機。
空中巴士A320

空中巴士A320（英文：Airbus A320）係款由空中巴士整嘅雙引擎噴射客機，屬空中巴士A320系列，可以載客 150 到 195 人，飛到 3,100 到 3,300 海里。
空中巴士A320neo

空中巴士A320neo系列（英文：Airbus A320neo family）係由空中巴士公司所發展嘅A320ceo系列機種改進版本。neo係指「新引擎選擇（New Engine Option）」。
同原本A320系列比較，A320neo主要改變係用咗更加大型而且更有效率嘅新型發動機，令耗油量可以減少15%，操作費用降低8%，同埋減低噪音同氮化物排放標準。A320neo
空中巴士A330

空中巴士A330（英文：Airbus A330）係款由空中巴士整嘅雙引擎噴射客機，可以載客253到440人，飛到3,210到7,200海里。
空中巴士A310

空中巴士A310（英文：Airbus A310）係款由空中巴士整嘅雙引擎噴射客機，可以載客218到265人，飛到3,000到5,200海里。
空中巴士A319

空中巴士A319（英文：Airbus A319）係款由空中巴士整嘅雙引擎噴射客機，屬空中巴士A320系列，可以載客124到160人，飛到3,600到6,500海里。a319係縮小嘅 A320 更改嘅版本。由於擁有同A320-200相同嘅燃料容積以及較低嘅乘客量，即係2等式布局情況下有124名乘客，佢嘅航程可以到3900海里（7200 公里），係呢個系列入面，航程最長嘅型號。喺整個A320系列之中，佢同A320係最經常被改裝嘅。
空中巴士A321

空中巴士A321（英文：Airbus A321）係款由空中巴士整嘅雙引擎噴射客機，可以載客185到230人，飛到3,000到3,200海里。
空中巴士A340

空中巴士A340（英文：Airbus A340）係款由空中巴士整嘅四引擎噴射客機，可以載客240到440人，飛到8,500到10,000海里。
A340-300
空中巴士A318

空中巴士A318（英文：Airbus A318）係款由空中巴士整嘅雙引擎噴射客機，屬空中巴士A320系列，可以載客107到136人，飛到3,100海里。
A318喺兩個級別客艙組態下可以載109個人，可以替代早期嘅波音737同道格拉斯DC-9型，同時亦係而家嘅波音737-600同波音717（本質上係DC-9嘅改進）嘅競爭對手。
空中巴士A320系列

空中巴士A320系列（英文：Airbus A320 family）係款由空中巴士整嘅雙引擎噴射客機系列，系列成員包括A318、A319、A320、A321同商務客機ACJ，係空中巴士最暢銷產品。A320neo系列推出之後，A320系列又叫做A320ceo（Current Engine Option）。
A320喺1988年推出，係第一款用數碼線傳飛行控制系統嘅商用飛機。
甘肅街

甘肅街（英文：Kansu Street），係香港九龍油麻地嘅一條馬路，由彌敦道同加士居道交界開始，去到渡船街同欣翔道交界。條街出名有玉器市場。
甘菁菁

甘菁菁，香港演藝界管理人員，曾經喺英皇娛樂擔任高層，之後做過商業電台高層，2015年起係陳奕迅嘅經理人。

家庭
甘菁菁已經結婚，佢老公係同樣喺娛樂圈工作嘅黃劍濤。
甘華王朝

甘華王朝係印度一個王朝，公元前75年由推翻巽伽王朝而立國，到前30年被百乘王朝消滅而亡國。
甘蔗屬

甘蔗屬（粵拼：gam1 ze3 suk6；學名：Saccharum）係禾本科下面嘅一屬，部份品種係製造蔗糖嘅原料，叫甘蔗或者蔗。
甘谷縣

甘谷縣（粵拼：gam1 guk1 jyun6）係喺中國甘肅天水嘅一個縣。呢度面積加埋有1,582.02 平方公里。喺2020年嗰陣，約莫50萬人響度住緊。
甘蒙省

甘蒙省（粵音：gam1 mung4 saang2，老撾文：ແຂວງຄໍາມ່ວນ），係喺老撾嘅一個省，面積夾埋16,315平方公里，家陣約莫有392,052人喺呢度住緊。
甘藍豆屬

甘藍豆屬（粵拼：gam1 laam4 dau2 suk6，學名：Andira ），係豆目豆科蝶形花亞科嘅其中一個屬。
甘草

甘草（粵拼：gam1 cou5；學名：Glycyrrhiza uralensis）係豆科甘草屬嘅植物，屬生好多年嘅草本植物，喺中國內地嘅東北、西北同華北平原入面可以搵到。其中新疆地區嘅質量係最好嘅。

形態
呢樖嘢有差唔多半米咁矮，但係莖嗰度有刺毛，而啲細葉係羽狀複葉。喺夏天嗰陣開紫藍色嘅蝶形花出嚟，而花序係總狀嘅樣。而主根方面同埋根狀莖方面，都好粗吓，而且啲皮係啡紅色。

用途
甘草除咗可以藥用之外，重可以用嚟整糖、香口膠同蜜餞都得。

藥用價值
成樖甘草嘅樣（植物）
 光果甘草嘅藥材
 喺藥房攞出嚟嘅甘草（已經剢碎咗嘅）
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
啲人成日話「苦口良藥」，但甘草係甜嘅。因為佢有甘草甜素、甘草酸、甘草次酸、甘草甙、淀粉、還原糖膠質同埋礦物質等。喺中醫角度嗰邊，有清熱解毒、補益脾胃、潤肺止咳、調和藥性等好多種功能響度；甚至重可以抑制葡萄球菌、痢疾桿菌、綠膿桿菌同埋結核桿菌嘅嘢；甚至重可以減少高血壓病人嘅膽固醇、抗驚厥嘅作用。
甘草鹽

甘草鹽係用甘草粉同一般嘅鹽混合炒成嘅特製鹽。甘草鹽顏色橙黃、帶甘草香、稍甜。鹽可以帶出糖嘅甜味而且甘草鹽本身又甜又香，所以甘草鹽主要用於䣸果食或者撈果食，特別係食李、芒果、沙梨抑或西瓜嗰陣時。
犯罪現場

《犯罪現場》（英文：A Witness Out of the Blue），係2019年上畫嘅港產片，由古天樂、張繼聰、宣萱、顏卓靈、姜皓文、薛凱琪主演，馮志強執導。電影用劫案做背景。
狀元

狀元（粵拼：zong6 jyun4）係中國科舉制度入面嘅最高榮譽，即係喺殿試度攞到進士第一名，同第二名榜眼、第三名探花合稱「三鼎甲」。
犯罪心理學

犯罪心理學（英文：criminal psychology）係應用心理學一門，會涉及分析犯罪行為背後嘅動機、情緒同埋認知因素。
犯規

犯規（foul，粵拼：fau1）係指運動當中畀人判定為「唔跟規距」嘅行徑。
犰狳科

犰狳科（學名：Dasypodidae），係哺乳綱有甲目下一科，有2個屬。
犯罪學

犯罪學係社會學嘅分支，專門研究犯罪行為，涉及到行為科學同社會科學範疇。
狀元坊

狀元坊（粵拼：zong3 jyun4 fong1）；之前嗌過泰通里（taai3 tong1 lei5*2）嘅名，佢係中國廣東省廣州市入面嘅其中一條好出名嘅內街巷。佢從古代行到而家已經足足有700幾年歷史。呢條內街巷甚至喺國外都有佢咁響噹噹嘅名。而呢條內街巷喺越秀區入面，人民南路同天成路之間嘅位，大新路嘅南邊冇幾遠嗰度。呢條內街巷俾人話成係廣州入面，最出名嘅時尚集中地、後生仔女嘅shopping天堂。佢每日都有超過10000嘅人流經過呢條街。

敘述
呢條接有260米長，有5——7米闊，其中最窄嗰邊有2米到。

名
關於呢條內街巷嘅名，到而家就有兩種講法，有人話係之前有間「朱義盛」嘅金銀首飾檔，有人話係宋朝尾嗰陣出咗個狀元。

所謂宋朝尾嗰陣出嘅狀元
睇埋：張鎮孫
張鎮孫喺細個嗰陣好努力學習，到咗12歲就變咗個神童。喺佢15歲嗰陣（1240年）就參加咗鄉試，重攞咗好叻嘅成績返嚟，入咗中舉之後就去咗京師（而家係北京）嗰邊考試。就喺殿試策入面就提出咗「國家以民為脈」嘅嘢，甚至重建議皇帝要有「愛民之仁」，重提出要嚴格對待啲貪官腐敗制度嚟保障民生。喺嗰時，佢都算幾威水下，因為佢攞咗狀元返嚟。而南宋嘅杜宗皇帝重睇啱咗佢寫嘅《殿試策》，話都寫得幾好，之後佢寫咗首詩嚟讚嗰位新科狀元。
嗰時有位嗌賈似道嘅奸臣就爲咗培植勢力，就想扯埋張鎮孫落水，話一定要識得幫佢報恩。點知張鎮孫連句「多謝」都唔講聲就俾奸臣排斥咗佢，結果張鎮孫就自己喺屋企搞嘢喇。

宋朝尾
到咗公元1276年，由於元軍殺到埋嚟，點知南宋政權就輸咗畀元軍，嗰時張鎮孫就激到騰騰震喇，佢就號召咗一大堆人嚟一齊抵制元朝。而嗰時嘅宋端宗就落咗道詔嚟獎佢做軍政嘅任務，最後張鎮孫就整頓軍隊嚟搞掂啲元軍，最後收復廣州。而嗰時文天祥連梅州都收復埋。
點知過咗半年，元軍就捲土重來，重嗌咗好多個兵仔秒殺南宋。雖然張鎮孫又出咗幾千部船喺珠江嗰度猛咁打，但最後元軍重係復仇成功。喺呢場激戰入面，由於冇嗮糧食、加上冇嗮外援。結果張鎮孫寧願自己死咗佢都唔想將成個廣州俾元軍打沉，最後佢俾元軍押到京師嗰邊。就喺押去京師半佬，張鎮孫就自己嬲到喺大庾嶺度自殺。

所謂「泰通里」
雖然話歷史入面同張鎮孫嘅「以城降」有關嘅嘢重一直喺度拗緊，不過廣州人就將張鎮孫嘅故居整咗個狀元牌坊，重將之前佢哋住嘅泰通里改咗嗌「狀元坊」重一直用到而家。

所謂「朱義盛」嘅金銀首飾檔
喺明朝嗰陣，呢條街入面有間嗌「朱義盛」嘅金銀首飾檔，喺佢開舖嗰陣就成日掛塊牌上去嘅，不過呢嚿招牌真係認真麻煩，因為成日差啲就掛唔到咁滯。點知倫文敘就嚟咗呢度就乜衰嘢都冇嗮，之後呢間「朱義盛」嘅金銀首飾檔生意就鬼咁旺。後嚟啲人就作咗個《狀元坊同朱義盛》嘅古仔。

特色
之前呢條街係一直賣刺繡做戲衫褲嘅生意，而家就係賣好多裝飾品同玩具仔，重有大大細細嘅潮流服飾都喺呢度賣；入面甚至重有好多間食嘢嘅舖頭響度。到而家為止，呢條街都好旺。
第8週期元素

第8週期元素係擴展元素週期表入面第8個元素週期，由第119號元素去到第164號元素，呢啲元素全部都未被發現同合成。
第9屆克羅地亞國會選舉

第9屆克羅地亞國會選舉將會喺2016年9月11號舉行。

背景
2016年6月16號，通過對總理奧雷什科維奇同佢領導嘅政府不信任動議，令執政只有五個月嘅奧雷什科維奇政府落台，由各黨派商討籌組新政府。但係由於反對黨克羅地亞社會民主黨黨魁米拉諾維奇，講到明反對執政聯盟入面最大政黨民主共同體籌組新政府，所以總統宣布提前舉行大選。
2016年6月21號，克羅地亞國會投票通過下個月中解散國會，提前舉行選舉。克羅地亞國會以一百三十七票贊成、兩票反對，大比數通過響下個月十五號解散國會，為提前舉行國會選舉鋪路。根據規定，選舉要響國會解散之後三十至六十日內舉行。總統基塔羅維奇同議會黨團商議之後，傾向響九月頭舉行選舉。
第9屆中華民國立法委員選舉

第9屆中華民國立法委員選舉喺民國105年（2016年）1月16號舉行，同中華民國第14任總統、副總統選舉一齊舉行。呢次選舉係中華民國立法院採用單一選區兩票制後嘅第3次選舉。第9屆立法院嘅總席次共113席，有73席區域立法委員由單一選區選出，6席原住民立法委員由複數選區選出，34席全國不分區同僑居國外國民立法委員由比例代表制選出。全體當選委員喺同年2月1號宣誓就任。
選舉結果，民主進步黨獲得6成席次（68席），較上屆選舉多咗28席，不但重新成為立法院第1大黨，而且首度單獨取得立法院過半席次；國民黨從64席銳減到35席，再度成為最大在野黨，泛藍陣營首次失去過半席次；新成立嘅時代力量獲得3席區域立委同兩席不分區立委；親民黨從2席增到3席不分區；無黨團結聯盟則維持1席席次，呢次選舉係選舉制度改制以來，第1次無任何僑居國外國民者當選立法委員。呢次亦係現行區域立委選舉區劃分嘅最後一次立委選舉。

全國不分區同僑居國外國民選舉結果
不分區立委分配係用最大餘額法。一開始，搵出通過5%得票率門檻嘅政黨同計出第二階段得票率，其次以100%嘅得票率除以應分配嘅不分區議席34席，得出2.9412%嘅分配基數，並以呢個數分配畀通過門檻嘅政黨，政黨得票率每取得該基數一次，即可獲得一個議席。以呢次選舉為例：民主進步黨（得票率：52.7026%）先用50.0004%嘅得票率分配到17席（2.9412%嘅17倍），剩低2.7022%嘅得票餘額同其餘政黨競爭最後剩餘嘅席位；如此類推，中國國民黨用29.4120%獲得10席不分區立委，剩餘2.7824%；親民黨同時代力量都取得2席不分區，分別剩1.9170%同埋1.4212%，四個政黨共計已分配31席不分區。最後，重有3席未分配嘅不分區立委，用餘額大細順序分配，依次係中國國民黨、民主進步黨、親民黨，呢三個黨獲再分得一席不分區立委。最終，民主進步黨得18席，中國國民黨得11席，親民黨得3席，時代力量得2席。
第9千年

第9千年係公元開始第九個千年，喺第8千年同第10千年中間，由8001年1月1號到9000年12月31號。

天文現象
8007年10月5號：金星掩畢宿五。
8018年12月30號：金星掩軒轅十四。
8059年7月20號：同時發生日環食同水星凌日。
8136年9月6號：水星掩畢宿五。
8183年10月26號：水星掩軒轅十四。
8192年10月3號：金星掩軒轅十四。
8362年12月7號：水星掩軒轅十四。
8444年10月18號：火星掩軒轅十四。
8492年10月30號：水星掩軒轅十四。
8674年2月27號：木星掩土星。
8775年10月27號：火星掩軒轅十四。
8881年10月14號：金星掩軒轅十四。
8971年9月23號：水星掩畢宿五。
第9屆中華民國立法委員黃國昌罷免案投票

第9屆中華民國立法委員黃國昌罷免案投票，又叫做第9屆中華民國立法委員（新北市第十二選舉區）黃國昌罷免案投票，簡稱罷昌案，響2017年12月16號舉行。

背景
呢次罷免係由於時代力量黃國昌選前冇透露支持同性婚姻，選後就支持同性婚姻法例修訂，遭到反同性婚姻團體同北北基安定力量聯盟發起罷免。亦係《公職人員選舉罷免法》新制實施之後第一次舉行。根據《公職人員選舉罷免法》規定，罷免案要過關，除咗同意罷免票要多過唔同意罷免票之外，重要有超過四分一嘅選民投同意罷免票先過關，而黃國昌所屬嘅新北市第十二選區，加埋有廿五萬五千五百五十一人，一定要有六萬三千八百八十八張同意票罷免案先會過關。若果罷免成功，當局要響七日入面發出公告，黃國昌會隨即被解除職務，三個月內補選黃國昌冇得參選。但係如果罷免失敗，響今屆立委任期入面都唔可以再向黃國昌提出罷免。

過程
由朝早八點正式開始投票，響晏晝四點截止。新北市選委會隨即開箱點票，晚黑六點幾就開完票。

結果
有四萬八千三百零七十票同票、二萬一千七百六十二票唔同意，未去到六萬三千八百八十八票嘅罷免門檻，即係意味著黃國昌接落嚟嘅立委任期入面，唔會再受到罷免挑戰。
第9屆伊朗總統選舉

第9屆伊朗總統選舉響2005年6月17、24號舉行。
結果由極端保守派嘅艾哈邁迪內賈德打贏溫和派嘅前總統拉夫桑賈尼。

背景
今屆有大約四千七百萬個選民，其中一半嘅年齡低過廿五歲。

艾哈邁迪內賈德
艾哈邁迪內賈德以前有軍人背景。佢承諾重新分配財富，並且響伊朗嘅伊斯蘭社會入面加緊努力對付佢所謂嘅「西方社會嘅腐敗」。

拉夫桑賈尼
前總統拉夫桑賈尼承諾推行社會改革同埋同西方保持較為密切關係。佢嘅主張伊朗響選民入面較受歡迎。

分析
兩個候選人政策都唔同，但意識形態同埋社會階層之類都等伊朗國內選民清楚分成兩半。其中艾哈邁迪內賈德嘅保守伊斯蘭路線令唔少人關注，但係拉夫桑賈尼嘅成家都成為一啲人攻擊嘅對象。

意見
第一輪選舉舉行之前，即將卸任嘅伊朗總統哈塔米敦促政府部門必須確保選舉係自由同公平。另外，哈塔米同伊朗一個由學生搞嘅新聞社話，有人響呢次選舉舉行嗰時營造出一種恐怖氣氛。

投票日
由於參加第二輪投票嘅選民人數太多，當局再次延長投票站開放時間。

後續
17號舉行嘅第一輪選舉入面，傳出貪污舞弊同埋選民受威脅嘅指控。有大約廿五人被捕，當局懷疑佢哋操控選票。另外，據伊朗當局已經下令內政部官員確保票站入面冇任何選民被威脅嘅事發生。
考試院

考試院係中華民國最高考試部門，管公務員嘅招募同埋人事管理。呢個機關喺西方三權分立以外嘅，大致對應古代中國嘅科舉制度。
考有Feel

《考有Feel》（Battle Feel）係香港電視娛樂製作嘅遊戲節目，由阮小儀、黃奕晨同呂爵安主持，2021年4月5號開始逢禮拜一到五22:30-23:00喺ViuTV播。阮小儀會化身主考官，呂爵安同黃奕晨就會成為監考員，測試嘉賓嘅「五感」。
呢個節目係畀一眾MIRROR同ERROR成員對決，當中ERROR隊會有女藝人嘉賓加入，每2集一個單元，總共玩10個單元。
耆人耆技

《耆人耆技》（Elder Got Talent）係香港電視娛樂製作嘅長者資訊節目，2020年11月7號到12月12號禮拜六08:00-08:30喺ViuTV播。每集節目都會介紹各種長者特別興趣。
考那斯

考那斯（Kaunas）係立陶宛第二大城，1922年到1940年做過首都，住咗約莫30萬人。
考那斯縣

考那斯縣（立陶宛文：Kauno apskritis）係立陶宛嘅一個縣。
考工記

《考工記》係春秋時期齊國嘅一本名書，紀錄咗當時齊國嘅工藝同科技嘢。
考試

考試（haau2 si3 或者 haau2 si5），係一種測試、檢驗對方知識、技術、態度、記性，去到某個水準未。有啲讀書制度，考試唔合格就要留級一年。
考艾國家公園

考艾國家公園係泰國一個國家公園，喺呵叻府入面，面積2,168平方公里，1962年成立。
耆樂警訊

耆樂警訊（英文：Senior Police Call；縮寫：SPC）係香港一個畀55歲或以上長者提供具有警方資訊同多方活動嘅平台，與長者建立滅罪夥伴關係以宣揚防罪訊息，喺2014年2月成立，總部設於警察公共關係科。

背景
香港近年長者人口嘅比例顯著上升，根據統計處數字顯示，去到2029年每4個人之中有1個係65歲以上長者。有見及此，各警區早喺2006年開始，已經推行各式各樣嘅長者計劃，目的係宣傳防罪、交通安全等訊息，希望可以畀有豐富社會經驗嘅一班長者盡展所長，對長者社群同社區繼續作出貢獻。為達至更大效益，「耆樂警訊」喺2014年2月喺警隊全面進行，並成立「耆樂警訊中央諮詢委員會」，為呢個計劃嘅長遠發展提供重要同具有策略性嘅意見。

計劃目的
加強警方與長者社群嘅溝通；
與長者建立滅罪夥伴關係，以宣揚防罪訊息；
提升對長者嘅保護，減少佢哋成為罪案受害者嘅機會，提高佢哋嘅道路安全意識；
提供平台畀長者參與有意義嘅活動同繼續服務社會。

對象
55歲或以上；
健康狀況良好；
擁有正直同誠實品格；
具備良好嘅溝通技巧同團隊精神；
願意協助推行「耆樂警訊」嘅活動同宣揚計劃。
聖水

聖水，水一種，信仰以至宗教而言，有特殊之效，甚至去到不可思議地步，亦叫神水。各種信仰，各有意義，各有用處。人類文明，水有純潔之義，源流神聖，自古就有拜水源，人條命不可或缺，日常亦用以洗淨污糟，信仰賦與更深意義。道教、佛教等，有治愈之功，基督教則帶祝福，並且可以驅邪。
來源亦有唔同，傳說天上取得又有，實則地上深山泉水又有，佛寺壁畫流出又有，難以一既而論，而基督教則為教中司事者，向水祝福而來。印度教則取自印度五大江水，而流傳到泰國一帶，變咗曼谷就近水池幾處。雖則轉成佛教，泰王加冕無聖水唔得。
小說西遊記則寫到聖水為天宮之物，有長生之效，同金丹並稱，實為孫悟空一行，過車遲國，解救當地和尚，順便撚化班道士，孫幾個屙尿當聖水。日本性風俗，施虐愛虐玩意，玩到屎尿，而戲稱女子篤尿做聖水。

基督教
基督教聖水，用於浸禮或者聖事。
聖沙德

聖沙德（St. Soter，120年—175年4月22號）係羅馬天主教第12任教宗，166年到175年在位。
聖海倫娜、亞森松同崔斯坦達庫尼亞

聖海倫娜、亞森松同崔斯坦達庫尼亞（英文：Saint Helena, Ascension and Tristan da Cunha）係英國海外屬土，喺南大西洋東面，由聖海倫娜、亞森松同崔斯坦達庫尼亞三組群島組成。
聖海倫娜島

聖海倫娜島（英文： Saint Helena，又譯聖赫利納）係英國喺大西洋嘅一個屬地，首府詹士敦。法蘭西皇帝拿破崙住過。

歷史
1815年滑鐵盧之役之後，法蘭西皇帝拿破崙退位，畀英國人押送到呢度。因為呢度夠遠，英國人驚拿破崙可再返歐洲，放佢喺度，徹底斷絕佢嘅野心。幾年之後，拿破崙喺度死咗。

地理
聖海倫娜島地理位置係南緯15°56'，西經5°42'。聖海倫娜本島面積121平方公里。
所有屬聖海倫娜島嘅島都係火山島，本島嘅最高點，戴安娜山（Diana's Peak）有823米，聖海倫娜島係熱帶海洋性氣候。島上有四十種其他地方冇嘅植物。

人口
聖海倫娜島嘅居民有非洲人後代同歐洲移民。
聖法彬

聖法彬（St. Fabian，又譯聖法比盎，200年—250年1月20號）係羅馬天主教第20任教宗，236年到250年在位。
聖海倫火山

聖海倫火山（英文：Mount St. Helens），係北美洲西岸嘅一座活火山，喺華盛頓州西南部，距離西雅圖南面154公里、波特蘭東北面85公里。上一次大規模爆發喺1980年5月18號。
聖淘維尼

聖淘維尼（粵拼：sing3 tou4 wai4 nei4，Σαντορίνη）係希臘其中一個島，面積有91平方公里大。個島出名有聖托里尼火山口。
罐裝食物

罐裝食物係一種通過密封嚟保存食物嘅技術，可以用金屬罐頭、玻璃罐等容器。
罌

罌（粵拼：ngaang1/aang1），又寫成甖，係裝嘢架生，譬如裝錢就叫錢罌、裝骨灰就叫骨灰罌。
罐裝水

罐裝水係裝咗喺罐入面嘅食水，係樽裝水嘅代替品，但比樽裝水少見。
罐頭音樂

罐頭音樂係一類現成嘅流行音樂，講緊唱片公司因為要賺錢，所以好快寫好多歌，所以做到好似一個個罐頭咁，首首都係咁上下，同度身訂造嘅配樂相對。
罐頭歌最常就係幫電影、電視、或者廣播劇嚟做配樂用，不過因為罐頭歌一般旋律同節奏又都係嗰啲、編曲又一成不變，所以啲歌冚唪唥都冇乜特色、甚至死版都爆。同嚮其它影音後期製作嘅時候，如果剪接師傅為咗交貨快趣、成本平、老細要求又唔高，就會用罐頭音樂。
有人話，罐頭音樂冇感情、有時完全同套戲都唔夾，九唔搭八都會配搭上去，好似垃圾戲、七日鮮之類。
不過，有啲罐頭音樂都配得好成為經典，例如1970年代黃飛鴻電影系列嘅主題曲《將軍令》，都係罐頭音樂。原先《將軍令》係中國大陸一首流行曲，收尾俾香港人不問自取用咗嚟做罐頭音樂。
罌粟科

罌粟科（粵拼：aang1 suk1 fo1，學名：Papaveraceae）係被子植物門毛茛目嘅一個科。
罐頭

罐頭食品，簡稱叫做罐頭，因為買家覺得罐頭最好係用嚟裝食品。罐頭食物入罐前先高溫處理，再放入鋁質或者馬口鐵罐頭，之後真空處理。
罐頭刀

罐頭刀係開罐頭嘅架撐，通常都係用兩個齒輪夾住罐頭頂邊邊，𠝹開頂蓋。
珠江口

珠江口喺中國廣東，係珠江出海之處。近珠江口，江水北向南流，喺東莞沙角同南沙龍穴島之間出海。珠江口南便係零丁洋。
有時亦有人，將香港同澳門之間，零丁洋同九洲洋呢一大片海，當做珠江口。

史
珠江原本係海，為珠海，係南海一部份。因為過千年來，近今日廣州市一帶，聚有東江、西江、北江三大江，同埋其他細河嘅沙坭，喺周圍積成平原。而廣州市南便番禺區一帶就變地，中間留咗條珠江出海。因為地越積越出，所以珠江口亦越移越出。大清末年，珠江口去到虎門。2008年，珠江口喺虎門南便嘅沙角。
珠江大橋

珠江大橋（粵音：zyu1 gong1 daai6 kiu4）係喺中國廣東省廣州市嘅一棟跨江橋樑，分為東西兩條橋。東橋用咗舊陣時20世紀初開工建設嘅舊橋（嗰陣未起好）嘅舊橋墩，而西橋就冇用到舊橋墩（而家喺西橋南邊都重可以睇到廢棄嘅舊橋墩）。

連接位置
珠江大橋嘅全景圖（包括咗西橋同東橋）
呢條橋分東橋同西橋兩條，其中東橋由中山八路跨過珠江到大坦沙島，西橋由大坦沙島跨過珠江接廣佛公路同埋芳村大道。

長度
東橋長大概336.15米，通航淨高8.5米；西橋長大概415.54米，通航淨高6米；橋闊23米。其中兩條橋嘅距離有1.5公里，中間有廣三鐵路隔開咗，兩邊係單行線公路同埋人行路。

落成時間
呢條橋喺1958年10月19號開始喐手，到咗1960年6月15號起好嗮，1960年10月1號通車。

歷史
喺1993年12月28號珠江隧道通車之前，呢條橋係往返芳村嘅唯一一條大橋，但係到咗1993年12月28號珠江隧道通車同埋1998年7月23號鶴洞大橋通車之後，往返芳村啲車都唔再經常行呢條橋過去，而家啲市民重可以坐地鐵添，但係，由於呢條橋一直都係廣州往返佛山市嘅重要通道，所以到依家為止，呢條橋嘅交通都重係好繁忙下。到咗2005年，內環路嘅珠江大橋放射線開通咗之後，舊陣時嘅珠江大橋公路部分就唔再畀車行啦。
珠江三角洲地區城際軌道交通

珠江三角洲地區城際軌道交通，又叫珠三角城際快速軌道交通，係中國廣東省一個計劃緊並正逐步實施嘅城際軌道交通系統。呢個運輸系統致力於形成以廣州、深圳、江門、珠海為主要樞紐，覆蓋區域內主要城鎮，便捷、快速、安全、高效嘅城際軌道交通網絡。以實現以廣州為中心、主要城市間1小時互通，以及珠江三角洲中部、東部同西部都市區內部1小時互通。2005年3月16號，國務院審議並原則通過《環渤海京津冀地區、長江三角洲地區、珠江三角洲地區城際軌道交通網規劃》，喺呢個規劃中，到2020年，珠江三角洲地區城際軌道交通總里程約達600公里。至2009年9月，國家發改委又批覆《珠江三角洲地區城際軌道交通網規劃（2009年修訂）》，呢個規劃中各線路合計里程達1478公里，線路條數達23條（包括建造中之線路），遠景建設鐵路網總長達到1890公里，預計到2030年珠三角地區將建成基本覆蓋所有縣級以上城鎮嘅城際軌道交通網絡。而呢個城際軌道交通線嘅建設及營運，由廣東省政府投資設立嘅國有獨資有限公司——廣東省鐵路建設投資集團公司負責。
廣州深圳香港東莞佛山江門惠州中山珠海澳門肇慶 珠江三角洲地區主要城鎮

已開通
廣州深圳城際軌道交通
廣珠城際軌道交通
廣佛地鐵
廣佛肇城際軌道交通（2009年9月29號動工，2016年3月30號通車。）
莞惠城際軌道交通（小金口站至常平東站區間已於2016年3月30號開通運營。）

而家起緊
廣清城際軌道交通，2012年11月22號開工
廣佛環線，預計2012年底開工。
穗深城際軌道交通，2008年12月21號開工。
肇高南城際軌道交通
深江鐵路
珠江帝景苑

，簡稱珠江帝景，係中國廣東廣州一住宅屋苑小區，喺海珠區藝苑路99號（新市頭北邊近珠江邊到赤崗北路口），有72棟樓，2004年入伙。
佢亦係合生創展屬下嘅樓盤。
珠江文明

珠江文明（粵拼：Zyu1 gong1 man4 ming4）係指嶺南喺史前時代發源到近現代產生嘅文明。佢有好多本土嘅文化（例如係南越人嘅文化），後嚟再由中原嗰頭攞咗啲漢人移民帶嚟嘅文化。自從大秦皇朝（公元前 2 世紀）開通靈渠、大庾嶺、同瀟賀古道之後，長江同珠江兩大水系互通，嗰時嘅中原文化就自然咁傳咗入嶺南度。大唐皇朝（公元 7 至 10 世紀）之後，中原經過南雄遷珠江三角洲移民，就有咗 156 姓。打後喺北宋至大元帝國嗰 200 幾年間，有三次漢人大規模移民去珠璣巷，然後再南遷。廣東嗰頭重因為佢靚嘅地理位置做埋海上絲綢之路嘅發祥地。

鹹頭嶺遺址
喺深圳嘅鹹頭嶺新石器時代遺址出土咗大量嘅紅燒土、陶質生活用具同埋錛、斧、鑿、鏟、刀等嘅磨制石器同打制石器。經過測定表明，鹹頭嶺出土嗰啲器物係喺公元前 6000 年至 7000 年前嘅新石器時代（Neolithic Age）中期嘅嶺南人嘅作品，從而將珠江文明嘅歷史推至公元前 7000 年之前。喺嗰度發現嘅器物充分說明咗珠江文明嘅歷史一啲都唔謯過黃河文明同長江文明。

大黃沙遺址
公元前 5600 年左右－喺深圳龍崗區葵涌鎮掘到，以彩陶盤同碗為特色。

大梅沙遺址
公元前 6250 年左右—深圳鹽田區大梅沙村；陶器有夾砂同泥質兩種，器種有釜、罐、碗、豆、器座、支腳呀咁，紋飾以繩紋為主，重有劃紋、葉脈紋、水波紋、貝印紋、指甲紋、附加堆紋等等。石器就有斧、錛、刀、拍、礪石呢啲。

小梅沙遺址
公元前 6250 年左右—深圳鹽田區小梅沙渡假村，陶器有夾砂陶和泥質彩陶，燒造嘅火候低，陶器紋飾有繩紋、貝劃紋、刻划水波紋，彩陶器有圈足盤，器胎夾均勻嘅細砂，器表打磨完之後上咗灰白色嘅陶衣，再繪赭紅色彩，以浪花、線條、鏤孔組成圖案，表現出好高嘅藝術水平。石器係打製嘅燧石石器，用間接打擊法兩面加工製成，器形細啲。

洪婆山沙丘遺址
公元前 4000 年左右—江門新會區南部崖門鎮梁黃屋村，陶片同磨製石器，陶片質地係夾砂陶同泥質陶，器形有陶釡、陶罐等，石器就有石斧、砍砸器呢啲。

禮樂圍遺址
公元前 4000 年左右—江門新會區南部崖門鎮崖南農林場，夾砂陶片，有黑陶同灰陶兩種，器形有陶釡、陶罐等，器表有刻劃紋、編織紋、細繩紋等做裝飾。

寶鏡灣遺址
公元前 4200 年左右—珠海高欄島風猛鷹山，陶器多數係夾砂陶，冇乜泥質陶，器類有釜、罐、缽、盤、豆、杯、器座、支座、器蓋、箅形器、陶條、支腳、紡輪等，其中釜類最多。
珠江新城

珠江新城（粵拼：zyu1 gong1 san1 sing4；英文：Zhujiang New Town），又可以嗌珠江新城中央商務區（Zhujiang New Town Central Business Area），喺中國廣東省廣州市天河區西邊，最東邊到華南快速幹線，最西邊到廣州大道中，最南邊到珠江邊，最北邊到黃埔大道西，其中廣州嘅新城市中軸線經過呢度。
呢個區同時都係中央承認嘅三個國家級嘅其中一個中央商務區，珠江新城更加係廣州中心商務區嘅組成部分，將來可以發展成為國際金融、貿易、商業、文娛、外事、行政同埋居住區。

發展經歷
其實呢個珠江新城，係從1990年開始發展行到依家啦。

1990年代初
由於受到中國大陸嘅改革開放政策影響，搞到廣州經濟發展得好快，其中城市嘅空間結構已經發生咗好大變化，結果一個新嘅商業同埋商務中心逐漸喺天河地區開始出現咗。加上嗰陣時廣州市政府話「東進」用埋「起國際化城市」嘅城市發展戰略，要大力發展第三產業。所以起一個全新嘅城市中心——「珠江新城」就係咁樣嚟喇。

1993年
廣州市政府同埋美國湯瑪斯設計公司一齊搞合作，寫咗篇珠江新城嘅第1版規劃方案，又可以嗌控制性詳細規劃方案。而呢個規劃就借鑒咗紐約曼克頓嘅發展模式：
1. 起一個同紐約中央公園類似嘅公園
2. 規劃一條新嘅城市中軸線
3. 劃開400幾個細嘅地皮。

1999年—2003年
喺1999年，廣州市政府話過，對珠江新城前期規劃同埋建設管理情況進行全面檢討，其中有睇埋規劃對地塊嘅指導作用同埋會遇到嘅問題而幫咗珠江新城規劃調整嘅契機成熟。而呢次規劃調整呢，就係令珠江新城喺一定程度範圍入面成為周圍地區嘅商業同埋城市公共嘅生活中心
。喺呢四年入面，廣州市政府分別委託同濟大學同埋廣州市城市規劃勘測設計研究院等呢啲專業機構對珠江新城嘅規劃進行改善咗，決定降低珠江新城的開放強度同埋容積率，增加政府推動嘅大型項目以促進初步嘅發展。 
呢次劃分重加咗兩個發展模式嘅地方就係：
4. 主要係補充完善咗公共服務嘅設施，增加咗綠地面積，重適當調整埋城市嘅空間形態。
5. 14個20——40公頃嘅規劃功能區（包括商務、行政辦公街區、高層居住街區、金融貿易街區、文化活動街區、商業購物街區等）。其中14個規劃功能區由東到西主要有以下呢幾個：
珠江新城地區地圖
西區
A——商務辦公
E——商住區
I——商務辦公同埋商住綜合區
中軸線區
B——入口廣場同埋金融辦公區
F——商貿辦公區同埋中央廣場
J——商務辦公區同埋文化廣場
東1區
C、G、K——自然村址同村留商主用地。
東2區
D——商務辦公同埋商住綜合區
H——別墅區同埋珠江公園
L——商住用地
東3區
M——文化娛樂綜合區同埋賽馬場
N區——商住珠江新城同埋酒店區。
規劃發展成為集國際金融、貿易、商業、文娛、行政同埋居住等城市嘅一級功能設施喺埋一齊，推動國際文化交流同埋合作嘅基地。重有將來嘅珠江新城從居住社區或者係辦公大廈出嚟喺一個鐘內就可以到廣州入面嘅邊度都得喇，其中珠江新城嘅東西向交通主幹道係花城大道，重有地鐵3號線喺體育西路入去華夏路之後跨過珠江新城入去海珠區，向南同番禺區接埋一齊，喺花城大道同埋華夏路嘅十字路口入面起地鐵站。
到咗2003年，珠江新城嘅發展又出現咗好多問題，例如出現咗大量住宅同埋政府辦公樓、搞到商業嘅氛圍好差，所以2003年出版嘅《珠江新城規劃檢討》喺公共服務設施、交通建設等方面對珠江新城的規劃進行改善。呢次規劃將大概400個細地皮整合成為270個大地皮，提供綠化水準，同時都升級埋公共交通，提出起一個由高架嘅人行天橋、地下隧道同埋地面商業街組成嘅步行系統，規劃好多條地鐵行過珠江新城嘅中心區。

2010年，廣州亞運會嘅推動
由於喺2004年嗰陣，廣州攞咗2010年亞運會嘅主辦權，搞到廣州嘅國際化水準猛咁喺度提升，而珠江新城嘅發展都全面開始喇。尤其係地下空間、APM同地面綠化專案嘅嘢就開始起喇，重有嘅係喺呢個發展嘅同一時間入面，金融、貿易同商業辦公嘅需求發展，越嚟越多嘅寫字樓都起啦。

地區面積
呢個地區嘅面積有6.44平方公里，核心地區大概1平方公里。其中：
商建面積大概4500000平方米，規劃可以住到170000——180000居住人口，提供接近300000個就業崗位。

地標性建築
依家嘅珠江新城。
廣州國際金融中心
高德置地廣場
廣州市第二少年宮
廣州圖書館新館
珠江城大廈
廣州銀行大廈
廣晟國際大廈
利通廣場
珠江三角洲

珠江三角洲、珠三角灣區（簡稱珠三角）範圍包括珠江嘅西江、北江同東江入海時沉澱而成嘅三角洲，面積大約一萬平方公里。近年來發展由廣東珠江口、香港同澳門為經濟軸心嘅粵港澳大灣區（Guangdong-Hong Kong-Macao Greater Bay Area）。

名
珠三角嘅名舊時未有人叫過。喺1915年瑞典嘅工程師柯維廉到咗廣東，負責治理珠江流域嘅水患。柯考察咗廣東嘅三江，喺珠江主流下游羚羊峽口外、廣利圍平原發現咗埋葬嘅蠔殼，證明呢度曾經喺海底。柯由此認為，廣州至澳門一帶嘅平原原先都係海灣，收尾因為三江沖積嘅泥沙而形成咗三角洲，就將呢片平原改名做「廣州三角洲」。後尾有其他嘅外國學者來訪，考察過香港同廣州之間嘅河口灣、三角洲後，就寫文稱之為「珠江三角洲」。

地理
據研究，喺更新世距而家2000年左右，佛山、西樵山一帶先開始變成陸地，而珠江北岸、海珠島南岸都跟著發育，珠江嘅河網就慢慢有咗個框架。秦漢到南漢時期，由瀧水、江門、沙灣到東莞一線就係海岸線，三角洲平原係好慢咁伸展，唔少沼澤地隨著海水氾濫而堆高、擴大，積成咗淺海地帶。海岸以北嘅河網仲好寬闊。公元996年開始，平原地帶出現咗修堤圍嘅記載，莞城以上嘅沿岸就起咗桑園圍、羅格圍、東江堤等大圍田。不停嘅填海起堤圍，加大咗陸地嘅面積擴展。喺沙灣以南，甘竹灘以下嘅小欖、大黃圃，江門會城以南，石龍、東莞以下地帶，都係後尾啲泥沙迅速堆積嘅位置。
到明清時期，由於商業化發展夾埋圍填嘅經驗積累，造圍成田嘅規模又是擴大咗。明代陣嘅西、北江三角洲前緣，係推到咗磨刀門附近。而黃楊山、竹篙嶺、五桂山同南沙等島嶼，都同陸地接埋咗。到咗清代三江嘅口門發育埋，基本形成咗八大門格局，口門之間嘅海灘都係慢慢咁擴大。尤其到咗清代中葉後，平原嘅圍填活動最為密集，喺萬頃沙、南沙、東海、西海等地都有自然嘅積沙同人工嘅圍填。三角洲平原嘅面積喺呢陣時係擴大得好犀利。

政治利用
中國大陸改革開放過去幾十年，珠三角一直視為「南方經濟」。珠江三角洲喺廣東省，包括咗廣東省嘅廣州、深圳、珠海、佛山、東莞、中山、江門、惠州（淨係包含惠州市區、惠陽、惠東、博羅）、肇慶（淨係包含肇慶市區、鼎湖、高要、四會）九個市，係中國人口密度最高嘅地區之一，亦係中國南部嘅經濟、文化中心。地理上以香港、澳門、廣州為中心。
2017年3月第十二屆全國人民代表大會上，李克強總理會上提出新名，叫「粵港澳大灣區」，連同一個經濟圈「新概念」。「大灣區」目的係比過去更進一步推動中國大陸同香港、澳門兩個特區嘅合作。大灣區範圍包括香港、澳門同廣東其中九個珠江三角洲城市：廣州、深圳、珠海、佛山、東莞、中山、江門、惠州（成個）同肇慶（成個），務求將佢打造成繼美國紐約灣區、三藩市灣區同日本東京灣區後全世界第四大灣區。
珠江大道

珠江大道（粵拼：zyu1 gong1 daai6 dou6）係中國廣東廣州嘅西南-東北走向道路，喺南沙區萬頃沙，西南邊從111省道同新廣三路嘅交界開始，一直向東北去到鳳凰大道。

概要
全長1.3km，闊48米，雙向7車道。
珠江新城旅客自動輸送系統

珠江新城旅客自動輸送系統，全名叫廣州市珠江新城核心區市政交通專案旅客自動輸送系統，原名叫珠江新城集運系統（英文：Zhujiang New Town Automated People Mover System），簡稱係APM綫，係廣州地鐵營運緊嘅路綫，代表色係天藍色。呢條綫係廣州第一條膠輪路軌系統綫路。

建設歷程
2006年6月30號，珠江新城旅客自動輸送系統喺林和西站工地正式開工。
2007年7月16號，廣州地鐵同龐巴迪簽訂系統供應合同。龐巴迪將會向廣州地鐵提供14曱CX-100列車、CITYFLO 650列車控制系統同埋18個專用分叉路。
2008年1月1號，天河南站到體育中心南站區間嘅左綫盾構機到達體育中心南站，標誌著林和西~天河南區間雙綫貫通。
2008年6月8號凌晨，黃埔大道站到天河南站區間左綫盾構機成功下穿1號綫到達天河南站，標誌著黃埔大道~天河南區間雙綫貫通。而右綫已經喺2007年9月貫通。
2009年4月19號，廣州塔到大劇院區間嘅右綫盾構機到達大劇院站南邊嘅吊出井。
2009年4月28號，施工緊嘅地下停車場基坑東邊出現地陷，陷落面積大概有10平方米。
2010年3月20號，第一部APM列車入駐赤崗塔停車場。

運營
2010年11月8號14點，APM綫（林和西~歌劇院段）開通。（營運時間：8:00～20:00）
2010年11月，隨著廣州亞運會嘅結束，APM綫嘅赤崗塔站正式開通。
2011年2月19號，APM綫延長運營時間1個鐘（運營時間：8:00～21:00）。
2011年2月24號，海心沙站開放。同日服務時間再延長個半鐘（運營時間：8:00～22:30）。
2011年4月20號，最後兩曱車運到赤崗塔停車場，APM綫一期嘅14曱列車到齊嗮。
2011年11月8號起，APM綫晚黑延長半個鐘收車（運營時間：8:00~23:00）
2013年8月，歌劇院站A、B出口啟用。
2013年12月28號，APM綫原歌劇院站同赤崗塔站分別改名為大劇院站同廣州塔站。
2014年10月4號起，APM綫服務提早一個鐘開始，延長半個鐘收車（運營時間：7:00~23:30）。
2016年2月初，APM綫開始試行微信二維碼刷卡進閘。隨後呢種支付方式推廣到咗成個綫網入邊。
2016年8月18號，APM綫開始試行銀聯雲閃付刷卡進閘。隨後呢種支付方式推廣到咗成個綫網入邊。

路線
綫路從海珠區嘅廣州塔站去到天河區嘅林和西站，全長3.94公里，總共設置9座車站，最大站間距693.5m，最小站間距315.5m。綫路設置1座地下車輛維修中心（包括埋控制中心）。

車站
綫路由北往南設置車站如下：林和西站、體育中心南站、天河南站、黃埔大道站、婦兒中心站、花城大道站、大劇院站、海心沙站同廣州塔站。
全部車站都喺地下。

換乘站
APM綫換乘其他綫路，都需要出閘，調轉過嚟亦係噉。
林和西站：出閘換乘3號綫。
廣州塔站：出閘換乘3號綫。

計費方式
本綫獨立計費，收費區同地鐵系統唔連通。由地鐵系統轉APM綫嘅乘客，需要先出閘兼買咗APM車飛先至入到閘坐APM，調轉嚟亦係噉。單程車票價格2元，可以搭乘任意區間；車票淨係喺入閘時使用，單程票會直接回收。

客流量
根據APM綫嘅客流預測，近期APM綫配屬7列14部列車，上綫5列10部列車，高峰開行13對/小時，間隔約277s，高峰小時單向運力為3588人次。
根據地鐵公司畀出嘅數據，由2010年11月8號到2014年7月，APM綫日平均客流凈係得29034人次，冇之前預測嘅50000人次咁多。

用車
APM綫係無人駕駛自動導軌系統，根據綫路定位同客流預測，使用龐巴迪Innovia APM 100型列車，車長12751mm，寬2845mm，定員為座位16人、站位122人（按6人/㎡），AW3狀態載客量係179人。列車係全動車，可以單獨運行，亦可以連掛成多節編組運行。列車喺初期兩節連掛運行，同時綫路預留咗遠期三節連掛運行嘅條件同站台空間。
依家APM綫擁有7列共14部列車。根據客流預測，遠期綫路運力將會達到25對/小時，同時編組加到三節，需要配屬11列共33部列車，而入邊嘅9列會上綫運營。不過增購列車亦好麻煩，一個係因為CX-100型列車已經換代停產，另外一個係因為列車造價過高，一部CX-100型列車喺當時就要345萬美元，相比之下1輛A型地鐵列車淨係需要174萬美元。

未來發展
2014年8月上旬，廣州市規劃局喺「四館一園」建築設計競賽發佈會上講，APM綫會繼續南延，經過廣州塔南邊嘅嶺南廣場，不過具體方案未定。之後幾年，陸續有消息指，APM綫可能重會延長到瀝滘，途中設站同地鐵12、19、8、11號綫換乘。不過由於南中軸開發時間未定，呢個設想冇列入到廣州地鐵嘅遠期規劃。
珠江城大廈

珠江城大廈（粵拼：zyu1 gong1 sing4 daai6 haa6，英文：Pearl River Tower），簡稱珠江大廈（zyu1 gong1 daai6 haa6）或珠江城（zyu1 gong1 sing4），佢係中國廣東省廣州市嘅其中一間高樓大廈。呢間大廈喺天河區珠江新城嘅珠江西路同金穗路嘅交界。喺2011年——2012年之間，呢棟大廈攞過「廣州第四高樓」嘅稱號。而家佢冇廣州國際金融中心、廣晟國際大廈同中信廣場咁高。呢間大樓重係中國第一棟凈係用咗螺絲嚟接鋼鐵結構嘅摩天大樓，更加係中國內地第一間冇炭建築。

負責方
呢間大廈係由中國煙草總公司廣東分公司嚟負責開發，美國SOM公司嚟負責設計，上海建工（集團）總公司嚟負責起呢棟大廈。

逳手同落成時間
呢間大樓喺2006年9月28號開始逳手，2010年3月28號封頂，2011年3月落成。

性質
高度：309.6米（71層樓）
佔地面積：210,000m²
結構：鋼鐵結構
成棟樓嘅鋼鐵結構挾埋有30kt咁重。

中國內地第一間冇炭建築
呢棟大廈既係中國內地第一間冇炭建築，又係而家全球其中一間最慳料嘅建築。佢嘅曲線外形可以用嚟加風速，通過入面整嘅風力渦輪機嚟搞風力發電。

可持續性
呢間大樓喺用咗環保嘅意識嚟設計，佢包括咗風力渦輪同宇宙熱能收集器、太陽能光伏電池、上升嘅地板通風設備同埋太陽能升溫同降溫嘅天花板系統。

建設經歷
起緊嘅珠江城，喺2009年5月15號影。
2005年底：開始設計大樓
2006年9月8號：大樓開始逳手（最先搞爆破工程）
2006年11月：正式逳手起大樓
2007年7月18號：工程公開招標
2008年1月：主包工程開始逳手 【−26.2 m（−86 ft）】
2008年8月：大樓主包工程已經到咗地基度 【0 m（0 ft）】
2009年4月：大樓起到15樓 【80.6 m（264 ft）】
2009年11月：開始裝玻璃幕墻
2009年12月：大樓嘅工程去到裝渦輪嗰步
2010年3月28號：大樓正式封頂